Det er en historisk dag for Danmark. Danskerne har nemlig fået deres først nationalpark. Sådan skriver Danmarks Naturfredningsforening i en pressemeddelelse efter at landets tre første nationalparker er udpeget. DN er ikke mindst begejstret for Thy-parken og skriver: Danmarks Naturfredningsforening hilser landets første nationalpark mere end velkommen. En Nationalpark i Thy er et godt sted at begynde, fordi der er vild natur, stor lokal opbakning og dermed en god start på dette store skridt i dansk naturforvaltning, mener naturfredningsforeningen. Med nationalparken i Thy er der stor mulighed for at genskabe noget af den tabte dynamik i landskabet. Mennesker har i de sidste 150 år kæmpet for at tæmme den vilde natur i Thy. Det rigtige valg Ved at udpege klitplantagerne og erstatte gran med blandingsskov og genskabe den naturlige vandstand, får man dynamikken tilbage, og naturen kan genvinde noget af sin vildskab på stedet, mener naturfredningsforeningen. - Connie Hedegaard har truffet det rigtige valg, fordi naturen er spændende i Thy, og samtidig har den lokale opbakning tilsvarende været stor. Nationalparken i Thy er første skridt på vejen mod et netværk af nationalparker over hele landet. Det siger Nick Leyssac, fagmedarbejder i Danmarks Naturfredningsforening.

Opsummering:
Begejstring hos Danmarks Naturfredningsforening